joelniklaus/EU_Wikipedias huggingface dataset:
Γραμμή 7 (Τραμ Αθήνας)

Η Γραμμή 7 Βούλα-Πειραιάς («ΒΟΥΛΑ-ΠΕΙΡ») είναι γραμμή του τραμ Αθήνας (μέχρι το 2021, Γραμμή 3 «Θουκυδίδης» η οποία στους χάρτες απεικονιζόταν με μπλε χρώμα). Διαθέτει 43 στάσεις και σχεδόν ολόκληρη, ακολουθεί τα παράλια της νότιας Αθήνας. Εγκαινιάστηκε στις 19 Ιουλίου 2004 μαζί με τις γραμμές 4 και 5, και στις 6 Δεκεμβρίου 2021 η γραμμή 3 μετονομάστηκε σε γραμμή 7. Η γραμμή ενώνει τον Πειραιά με το Ασκληπιείο Βούλας.

Σήμερα, η γραμμή ξεκινάει από την Αγία Τριάδα του Πειραιά, διέρχεται από το Σ.Ε.Φ στο Φάληρο, και συνεχίζει στην την Καλλιθέα και το Παλαιό Φάληρο. Εκεί, ενώνεται με την γραμμή 6 στην στάση Έδεμ και Πικροδάφνη. Μετά συνεχίζει νοτιοανατολικά δίπλα στη Λεωφόρο Ποσειδώνος, μέσα από τον Άλιμο και το Ελληνικό και φθάνει στη στάση Κέντρο Ιστιοπλοΐας, μεταξύ Ελληνικού και Γλυφάδας. Από το σημείο αυτό, απομακρύνεται λίγο από τη λεωφόρο Ποσειδώνος, προχωράει νότια, πιο κοντά στην ακτή και μετά διασχίζει τη λεωφόρο Ποσειδώνος και μπαίνει στο κέντρο της Γλυφάδας (πλατεία Βάσως Κατράκη), όπου μελλοντικά θα ανταποκρίνεται με την Γραμμή 2 του Μετρό. Λίγο μετά, εξέρχεται από τη Γλυφάδα, ακολουθεί για λίγο την παραλιακή λεωφόρο και καταλήγει στο Ασκληπιείο Βούλας.

Επέκταση προς Πειραιά 
Στις 15 Δεκεμβρίου 2021 παραδόθηκε σε χρήση η επέκταση της γραμμής 7 «Ακτή Ποσειδώνος - Ασκληπιείο Βούλας» από το Σ.Ε.Φ. προς τον Πειραιά, συνολικού μήκους 5,4 χλμ. με 11 στάσεις προσωρινά. Η γραμμή του τραμ στον Πειραιά είναι μονής τροχιάς, δηλαδή τα τραμ διέρχονται από κάθε στάση προς μία μόνο κατεύθυνση. Η διαδρομή Φάληρο - Πειραιάς έχει τις στάσεις Γήπεδο Καραϊσκάκη - Μ. Ασίας - Λαμπράκη - Ευαγγελίστρια - Πλ. Δεληγιάννη - Δημαρχείο - Ακτή Ποσειδώνος (Τερματική στάση, προσωρινά εκτός λειτουργίας) ενώ η διαδρομή Πειραιάς - Φάληρο έχει τις στάσεις Αγ. Τριάδα - Πλ. Ιπποδαμείας - 34ου Συντάγματος - Ανδρούτσου - Ομ. Σκυλίτση - Σ.Ε.Φ. Με την ολοκλήρωση της επέκτασης, η νέα τερματική στάση στο δυτικό άκρο της Γραμμής 7 θα είναι η στάση «Ακτή Ποσειδώνος» που θα βρίσκεται πλησίον των υφιστάμενων σταθμών Πειραιά.

Στάσεις

Παραπομπές 

Τραμ Αθήνας
Σιδηροδρομικές γραμμές που εγκαινιάστηκαν το 2004
Ανατομία ενός εγκλήματος (ελληνική σειρά)

Ανατομία Ενός Εγκλήματος είναι ο τίτλος μιας τηλεοπτικής σειράς θρίλερ ελληνικής παραγωγής, που προβλήθηκε από τον σταθμό του ΑΝΤ1 για τρεις συνεχόμενες σεζόν, 1992-1995. Είναι η πρώτη σειρά τέτοιου είδους που δημιούργησε ο Πάνος Κοκκινόπουλος για την ιδιωτική τηλεόραση. Η σειρά ολοκληρώθηκε σε 72 επεισόδια, αν και ο αρχικός της υπολογισμός ήταν μια σεζόν και 12 επεισόδια, όμως η σειρά κατάφερε να σημειώνει σε κάθε επεισόδιο υψηλά νούμερα τηλεθέασης, ακόμα και στις επαναλήψεις. Η τελευταία προβολή σε επανάληψη ξεκίνησε τον Απρίλιο του 2020 και τελείωσε τον Ιούλιο του ίδιου έτους. Προβαλλόταν καθημερινά στις 2 π.μ.

Αφηγητής της σειράς ήταν ο Γρηγόρης Βαλτινός, ενώ οι ηθοποιοί ήταν διαφορετικοί σε κάθε επεισόδιο. Η παραγωγή ήταν της Μπέσης Βουδούρη. Τη μουσική σύνθεση υπέγραφαν οι Χρήστος Μπιλιούλης και Θόδωρος Μαυρογιώργης. Τα ειδικά εφέ ανέλαβαν οι αδερφοί Αλαχούζοι.

Υπόθεση 
Τα επεισόδια βασίζονται σε αληθινές υποθέσεις εγκλημάτων, για τις οποίες έκανε τη δημοσιογραφική έρευνα ο Γιάννης Ράγκος, υλικό των οποίων δινόταν και διασκευαζόταν από τον συγγραφέα αστυνομικών μυθιστορημάτων και σεναριογράφο Πέτρο Μάρκαρη, καθώς αργότερα και από άλλους σεναριογράφους.

Στη προσπάθεια της για προστασία των εμπλεκόμενων προσώπων, η παραγωγή της σειράς άλλαζε τα ονόματα, τις τοποθεσίες καθώς και τις χρονικές περιόδους κατά τις οποίες είχαν πραγματοποιηθεί τα εγκλήματα, χωρίς όμως ιδιαίτερη επιτυχία. Κάποια εγκλήματα ήταν τόσο δημοφιλή που όλοι γνώριζαν από πριν τι επρόκειτο να συμβεί στους πρωταγωνιστές. Μάλιστα, υπήρχε και ένα άτυπο παιχνίδι ανάμεσα στους τηλεθεατές, όπου προσπαθούσαν με τη παρέα τους να ανακαλύψουν γρήγορα σε ποια ιστορία αναφερόταν το επεισόδιο που παρακολουθούσαν εκείνη τη στιγμή.

Ο πρώτος κύκλος έχει μείνει στην ελληνική τηλεοπτική ιστορία ως η πιο αιματηρή και άγρια τηλεοπτική παραγωγή μέχρι και σήμερα. Το ΕΣΡ, μετά τη προβολή κάθε επεισοδίου, δεν προλάβαινε τις καταγγελίες, αφού μια φορά την εβδομάδα ένα κανάλι πανελλαδικής εμβέλειας έδειχνε μπαλτάδες σε κρανία, μαχαίρια γεμάτα αίμα και ανθρώπινα μέλη κομμένα. Το κανάλι θέλοντας να αποφύγει τα πρόστιμα του ΕΣΡ αναγκάστηκε να ζητήσει από την εταιρεία παραγωγής Frenzy Films να περιορίσει τις φρικιαστικές στιγμές. Γι’ αυτό και οι επόμενοι δυο κύκλοι είναι ηπιότεροι από τον πρώτο, με λιγότερο αποκρουστικές σκηνές, χωρίς όμως να μειωθούν οι σκηνές ακραίας έντασης όπως και προθανάτιας αγωνίας.

Επισκόπηση σειράς

Λίστα επεισοδίων

Α' Κύκλος (1992-93) 
Προβαλλόταν κάθε Πέμπτη.

Β' Κύκλος (1993-94) 
Προβαλλόταν κάθε Πέμπτη.

Γ' Κύκλος (1994-95) 
Προβαλλόταν κάθε Παρασκευή.

Παραπομπές 

Ελληνικές τηλεοπτικές σειρές
Τηλεοπτικές σειρές ΑΝΤ1
ΕΡΤ Κομοτηνής

Ο Ραδιοφωνικός Σταθμός Κομοτηνής (ΕΡΤ Κομοτηνής) είναι ο τοπικός ραδιοφωνικός σταθμός της Κομοτηνής, νομού Ροδόπης, καλύπτει τον νομό Ξάνθης και τον νότιο Έβρο (ευρύτερη περιοχή Αλεξανδρούπολης). Το πρόγραμμά του είναι κυρίως ειδησεογραφικό.

Ξεκίνησε να εκπέμπει τον Ιούνιο του 1954 αρχικά στα μεσαία κύματα στους 1.404 χιλιόκυκλους από την Κομοτηνή και αργότερα στα FM στους 98.1 MHz από την Πλάκα της Αλεξανδρούπολης και στους 91.2 MHz από την Κομοτηνή.

Στις 11 Ιουνίου 2013 μετά την ανακοίνωση για το κλείσιμο της ΕΡΤ οι απολυμένοι εργαζόμενοι συνέχισαν κανονικά την μετάδοση του προγράμματος του σταθμού. Ωστόσο, στις 28 Απριλίου του 2015 ψηφίστηκε από τη Βουλή ο νόμος για την επαναλειτουργία της ΕΡΤ, η οποία έγινε στις 11 Ιουνίου του 2015, δύο χρόνια μετά το μαύρο, κι έτσι έγινε η επανέναρξή της, με όλες σχεδόν τις δομές της, συμπεριλαμβανομένη και η ΕΡΑ Κομοτηνής αλλάζοντας το όνομά της σε ΕΡΤ Κομοτηνής.

Συχνότητες ΕΡΤ Κομοτηνής
Το σήμα της ΕΡΤ Κομοτηνής καλύπτει την περιοχή της Νοτιοδυτικής Θράκης (μεγάλο μέρος των νομών Ροδόπης και Ξάνθης, μέρος του Νότιου Έβρου (Αλεξανδρούπολη), τμήματα της Θάσου και Σαμοθράκη).

Παραπομπές

Εξωτερικοί σύνδεσμοι
Ακούστε ζωντανά από το ERT Echo
Ειδήσεις και ζωντανή μετάδοση από την ΕΡΤ Κομοτηνής
Επίσημη ιστοσελίδα του ραδιοσταθμού στο Facebook

Ελληνική Ραδιοφωνία
ΕΡΤ Κοζάνης

Ο Ραδιοφωνικός Σταθμός Κοζάνης (ΕΡΤ Κοζάνης) είναι ο τοπικός ραδιοφωνικός σταθμός της Κοζάνης και του νομού Κοζάνης. Το πρόγραμμά του είναι κυρίως ειδησεογραφικό αλλά και ψυχαγωγικό.

Ιστορικό
Ξεκίνησε να εκπέμπει στις 29 Ιανουαρίου 1950, ως Ραδιοφωνικός Σταθμός Ενόπλων Δυνάμεων Δυτικής Μακεδονίας. Μέχρι το 1954 εξέπεμπε από έναν πομπό βραχέων κυμάτων ισχύος 1KW ώσπου άλλαξε πομπό ισχύος 300Watt.

Το 1962 εντάσσεται στην μετέπειτα ΥΕΝΕΔ και από το 1967 εκπέμπει στα μεσαία κύματα, αρχικά με πομπό ισχύος 600W και από το τέλος της δεκαετίας του 1970, με πομπό ισχύος 1KW στους 1.602 χιλιόκυκλους. Αργότερα, το 1982 εντάσσεται στην μετέπειτα ΕΡΤ2 και το 1987 στην ΕΡΤ και έτσι μετονομάστηκε σε ΕΡΑ Κοζάνης. Η ΕΡΤ Κοζάνης από το Νοέμβριο του 1991 εκπέμπει και στα FM στους 100.2 MHz με πομπό ισχύος 10KW από την Καστανιά καλύπτοντας ολόκληρη τη Δυτική Μακεδονία.

Στις 11 Ιουνίου 2013 μετά την ανακοίνωση για το κλείσιμο της ΕΡΤ, οι εργαζόμενοι της ΕΡΤ Κοζάνης δεν συνέχισαν την λειτουργία του ραδιοφωνικού σταθμού, πράγμα το οποίο έκαναν όλοι οι υπόλοιποι ραδιοφωνικοί σταθμοί της Ελληνικής Ραδιοφωνίας.

Η ΕΡΤ Κοζάνης μαζί με την ΕΡΤ Τρίπολης και την ΕΡΤ Καβάλας ήταν οι μόνοι ραδιοφωνικοί σταθμοί της ΕΡΤ που σταμάτησαν την λειτουργία τους μετά την ανακοίνωση του κλεισίματος ΕΡΤ λόγω τεχνικών προβλημάτων και ζημιών.

Ωστόσο, στις 28 Απριλίου 2015 ψηφίστηκε από τη Βουλή ο νόμος για την επαναλειτουργία της ΕΡΤ, η οποία έγινε στις 11 Ιουνίου 2015, δύο χρόνια μετά το μαύρο, κι έτσι έγινε η επανέναρξή της, με όλες σχεδόν τις δομές της, συμπεριλαμβανομένη και η ΕΡΑ Κοζάνης αλλάζοντας το όνομά της σε ΕΡΤ Κοζάνης.

Συχνότητες

Παραπομπές

Εξωτερικοί σύνδεσμοι
Ακούστε ζωντανά την ΕΡΑ Κοζάνης μέσω του ERT Echo
Επίσημη ιστοσελίδα
Facebook ιστοσελίδα
Επίσημη ιστοσελίδα στην ΕΡΤopen

Ελληνική Ραδιοφωνία
Σιδηροδρομικός σταθμός Ρουφ

Ο Σιδηροδρομικός Σταθμός Ρουφ είναι σταθμός του Οργανισμού Σιδηροδρόμων Ελλάδας. Βρίσκεται στα όρια των δήμων Αθήνας και Ταύρου.

Εγκαινιάστηκε στην αρχική του μορφή στις 30 Ιουνίου 1884 ως τμήμα των Σιδηρόδρομων Πειραιώς - Αθηνών - Πελοποννήσου και οφείλει την ονομασία του στην αθηναϊκή συνοικία του Ρουφ που εξυπηρετεί. Από το 1904 ξεκίνησε να εξυπηρετεί και δρομολόγια της Εταιρείας Ελληνικών Σιδηροδρόμων με κατεύθυνση προς το βορρά. Από την εποχή εκείνη και για πολλές δεκαετίες ο σταθμός αποτελούσε την εμπορευματική βάση των ελληνικών σιδηροδρόμων. Στις 4 Ιουνίου 2007 ολοκληρώθηκε η εκτεταμένη ανακαίνιση του και ένταξη του στο δίκτυο του προαστιακού σιδηρόδρομου.

Στον σταθμό Ρουφ σταθμεύει συρμός με μουσειακά οχήματα του Οριάν Εξπρές με επικεφαλής μουσειακή ατμάμαξα, στα οχήματα του οποίου λαμβάνουν χώρα θεατρικές και μουσικές παραστάσεις. Ο συρμός αυτός λειτουργεί από το 1997 ως θέατρο υπό το όνομα «Το Τραίνο στο Ρουφ». Ως το 1960 ο σταθμός του Ρουφ συνδέονταν με το τραμ 4.

Δομή σταθμού

Παραπομπές 

Ρουφ
Ρουφ
Ρουφ
Ρουφ
Ρουφ
Ρουφ
Ρουφ
Ηγεμονία της Φερράρα

Η Ηγεμονία της Φερράρα ήταν η ονομασία των εδαφών τα οποία βρίσκονταν υπό τον έλεγχο της οικογένειας των Έστε από το 1209 έως το 1471. Πέραν της Φερράρα, σταδιακά έφθασε να περιλαμβάνει κι άλλες πόλεις, με σημαντικότερες την Μόντενα και το Ρέτζο νελλ’Εμίλια. Οι Έστε, μαρκήσιοι της ομώνυμης βενετικής πόλης, ήταν επίσης γνωστοί ως μαρκήσιοι της Φερράρα, κι ως εκ τούτου τα εδάφη τους ήσαν επίσης γνωστά, εσφαλμένα, ως Μαρκιζάτο της Φερράρα.

Ιστορία 
Με τον θάνατο της Μεγάλης Κόμισσας Ματθίλδης της Κανόσα, το 1115, στην Φερράρα εγκαθιδρύθηκε και, σταδιακά, ισχυροποιήθηκε τοπική δημοτική αρχή.

Η Ελεύθερη Πόλη επιβίωσε για διάστημα σχεδόν 150 ετών. Από το 1208, υπό τον Άτσο ΣΤ΄ ντ'Έστε, εγκαθιδρύθηκε η ηγεμονία του Οίκου των Έστε, ο οποίος ήταν ταγμένος με το μέρος των Γουέλφων. Από εκεί, οι Έστε εξάπλωσαν τα υπό τον έλεγχό τους εδάφη μέχρι την Μόντενα και το Ρέτζο.

Η Φερράρα και τα γειτονικά της εδάφη αποτελούσαν, επισήμως, τμήμα των Παπικών Κρατών, ενώ η Μόντενα και το Ρέτζο της Αγίας Ρωμαϊκής Αυτοκρατορίας, με αποτέλεσμα οι μαρκήσιοι του Έστε να αποτελούν, ταυτόχρονα, βασάλους του Πάπα για τα εδάφη της Φερράρα, και του αυτοκράτορα για τα εδάφη της Μόντενα και του Ρέτζο.

Το 1471, ο μαρκήσιος Μπόρσο ντ'Έστε, ο οποίος από το 1452 αποτελούσε, ήδη, Δούκας της Μόντενα και του Ρέτζο, έλαβε από τον Πάπα Παύλο Β΄ τον δουκικό τίτλο επίσης για την Φερράρα, λίγο καιρό πριν τον θάνατό του.

Η ηγεμονία των Έστε στην Φερράρα, μεταβληθείσα, πλέον, σε δουκάτο, έλαβε τέλος το 1598, με τον αφανισμό του κυρίως κλάδου του οίκου και την υπαγωγή της Φερράρα στα Παπικά Κράτη. Οι Έστε εξακολούθησαν να κυβερνούν το Δουκάτο της Μόντενα και του Ρέτζο έως και τα τέλη του 19ου αιώνα.

Παραπομπές

Σχετικά λήμματα 
 Δούκες της Φερράρα
 Φερράρα
 Πρώην κρατίδια της Ιταλίας
 Ιστορία της Φερράρα

Παπικά Κράτη
Φερραρα, Ηγεμονια της
Ιστορία της Εμίλια-Ρομάνια
Δημήτρης Καμπουράκης

Ο Δημήτρης Καμπουράκης (Χανιά, 1961) είναι Έλληνας δημοσιογράφος, συγγραφέας και παρουσιαστής.

Βιογραφία 
Γεννήθηκε 1961 στα Χανιά και σπούδασε στην Ανωτάτη Σχολή Οικονομικών Επιστημών (ΑΣΟΕΕ).

Έχει εργαστεί σε πολλούς τηλεοπτικούς και ραδιοφωνικούς σταθμούς, σε εφημερίδες, σε περιοδικά, σε ιστοσελίδες. Έχει εργαστεί στον ραδιοφωνικό σταθμό ΣΚΑΪ 100,3 και τον REAL FM. Στην τηλεόραση εργάστηκε στο MEGA. Η πρώτη εκπομπή που παρουσίασε ήταν η «Κοινωνία ώρα 8» από το 1998 μέχρι το 2006. Από τις 4 Σεπτεμβρίου 2006 παρουσίαζε την εκπομπή «Κοινωνία ώρα Mega» μαζί με τον δημοσιογράφο Γιώργο Οικονομέα.

Κυκλοφορούν τα ακόλουθα βιβλία του: Η υιοθεσία των ονείρων (1986), Η σιωπή της Αφροδίτης (1993), Μια σταγόνα ιστορία (εκδ.Πατάκη, α' μέρος 2002, β' μέρος 2003, γ' μέρος 2013),Ο κύριος Διάβολος προσφέρει ταξίδι (εκδ.Πατάκη 2005), Άγιος Αγύρτης (εκδ. Πατάκη,2009), Δύο ζωγράφοι (εκδ. Πατάκη, 2017)

Τηλεοπτικές εκπομπές

Παραπομπές

Εξωτερικοί σύνδεσμοι 
 

Έλληνες δημοσιογράφοι
Έλληνες συγγραφείς
Μαρίνα Ημαθίας

Η Μαρίνα ανήκει στον δήμο Νάουσας και βρίσκεται σε υψόμετρο 141 μέτρα από την επιφάνεια της θάλασσας. Έχει πληθυσμό 1.076 κατοίκους και βρίσκεται 7 χιλιόμετρα απόσταση από την Νάουσα.

Διαθέτει νηπιαγωγείο και Δημοτικό σχολείο και προ κρίσης Γυμνάσιο. Η εκκλησία του χωριού είναι αφιερωμένη στην Αγία Μαρίνα. Το πανηγύρι που πραγματοποιείται προς τιμή της Αγίας η οποία γιορτάζει στις 17 Ιουλίου είναι ονομαστό και μαζεύει κόσμο από τη γύρω περιοχή. 

Οι κάτοικοι ασχολούνται με την γεωργία. Ροδάκινα, νεκταρίνια, βερύκοκα, δαμάσκηνα, μήλα, αχλάδια, ακτινίδια είναι τα φρούτα που παράγονται όπως και οινοποιήσιμα σταφύλια ενταγμένα στην ονομαστή περιοχή ΟΠΑΠ Νάουσα.

Δήμος Νάουσας
Χωριά του νομού Ημαθίας
Γκέραλντ Κλουγκ

Ο Γκέραλντ Κλουγκ (γερμανικά: Gerald Klug) (γεννημένος στις 13 Νοεμβρίου 1968) είναι ένας Αυστριακός δικαστής και πολιτικός. Είναι μέλος του Σοσιαλδημοκρατικού Κόμματος της Αυστρίας και από τις 11 Μαρτίου 2013 υπηρετεί ως υπουργός άμυνας και αθλητισμού της Αυστρίας.

Βιογραφία
Ο Κλουγκ γεννήθηκε στο Γκρατς στις 13 Νοεμβρίου 1968. Μετά την αποφοίτησή του από τεχνικό κολέγιο και επαγγελματικό σχολείο, υπηρέτησε τις Αυστριακές Ένοπλες Δυνάμεις, κατά το διάστημα 1987-1988. Το 2001 απέκτησε πτυχίο νομικής από το Πανεπιστήμιο του Γκρατς.

Ο Γκέραλντ Κλουγκ είναι ο επικεφαλής του κόμματος των σοσιαλδημοκρατών στο Αυστριακό Ομοσπονδιακό Συμβούλιο (Άνω Βουλή).  Η πρώτη εκλογή του στο συμβούλιο ήταν το 2005. Στις 13 Μαρτίου 2013 διορίστηκε ομοσπονδιακός υπουργός άμυνας και αθλητισμού στην κυβέρνηση του Βέρνερ Φάιμαν. Σε αυτή τη θέση αντικατέστησε τον Νόρμπερτ Νταράμπος.

Παραπομπές
Επιμήριο (άμφιο)

Το επιμήριο ή ναμπιέντρενικ (набедренникъ) αποτελεί ιδιαίτερο άμφιο της ιερατικής στολής αποκλειστικά των πρεσβυτέρων, που υιοθετήθηκε σχετικά πρόσφατα μόνο από τις σλαβόφωνες Ορθόδοξες Εκκλησίες και επιδίδεται από αρχιερέα ως αμοιβή σε ιερέα επί μακρά υπηρεσία και υψηλή αφοσίωση. Το ναμπιέντρενικ είναι παρόμοιο με το επιγονάτιο αλλά όχι υποκατάστατό του. Αντίστοιχο άμφιο στην Ελληνορθόδοξη Εκκλησία δεν υπάρχει σε κανέναν βαθμό της ιεροσύνης.

Περιγραφή
Το ναμπιέντρενικ είναι κομμάτι υφάσματος κεντημένο με σταυρούς ή παραστάσεις Αγίων, τετραγωνικού ή παραλληλόγραμμου σχήματος, στο χρώμα της στολής. Σε αντίθεση με το επιγονάτιο, το οποίο έχει σχήμα ρόμβου και αναρτάται από μία (την άνω) γωνία, το επιμήριο αναρτάται από τις δύο άνω γωνίες με ιμάντα, που φοριέται χιαστί (όπως το επιγονάτιο) στον αριστερό ώμο του ιερέα πάνω από το επιτραχήλιο και κάτω από τη ζώνη και καλύπτει τον δεξί μηρό του.

Εάν ο ιερέας δικαιούται και επιμήριο και επιγονάτιο, τότε φορά το επιμήριο στο δεξί ώμο-αριστερό μηρό και το το επιγονάτιο στον αριστερό ώμο-δεξί γόνατο. Η ένδυση του επιμηρίου δεν συνοδεύεται από ειδική ευχή, όπως τα υπόλοιπα άμφια (προφανώς χρησιμοποιείται αυτή που αντιστοιχεί στο επιγονάτιο).

Ιστορία
Τόσο το επιγονάτιο όσο και επιμήριο έχουν κοινή καταγωγή από τις αρχαίες επιγονατίδες, τις οποίες φορούσαν οι στρατιώτες για να προστατεύσουν τα πόδια τους από μελανιές, που δημιουργούσαν τα ξίφη τους. Οι βυζαντινοί Αυτοκράτορες συνήθιζαν να επιδίδουν ξίφος ως επιβράβευση των ευγενών και των ανώτερων αξιωματούχων, που υπερασπίστηκαν την Αυτοκρατορία. Με παρόμοιο τρόπο η Εκκλησία ανταμοίβει τους ιερείς της, οι οποίοι αμύνονται υπέρ της Ορθόδοξης Πίστεως. 

Άμφια
Προαιρετική Ψηφιακή Ψήφος

Η Προαιρετική Ψηφιακή Ψήφος είναι μέθοδος ψηφοφορίας για όσους πολίτες επιλέγουν την συγκεκριμένη διαδικασία, με χρήση ειδικών κωδικών, υπό την προϋπόθεση ότι το σύστημα βρίσκεται εν ισχύ στην συγκεκριμένη χώρα.

θετικά - οφέλη

 Αποσυμφόρηση των παραδοσιακών εκλογικών τμημάτων.
 Διευκόλυνση των ψηφοφόρων που επιλέξουν να ψηφίσουν παραδοσιακά, επιτάχυνση των διαδικασιών και της καταγραφής στα μη ψηφιακά εκλογικά τμήματα.
 Λιγότερο χαρτί καταναλώνεται.
 Λιγότερες εργατοώρες χάνονται.
 Κανένας πολίτης δεν υποχρεώνεται να μεταβάλλει την μέθοδο που προτιμά, όσοι επιθυμούν, μεταφέρουν απλά το δικαίωμά τους.
 Τα αποτελέσματα της ψηφιακής καταμέτρησης είναι άμεσα, όμως το αρχείο αποτελεσμάτων σύμφωνα με σχετικό (μελλοντικό αν το σύστημα δεν είναι σε ισχύ) νόμο, για λόγους ασφαλείας, ανοίγει και διαβάζεται μόνο όταν κλείσουν οι κάλπες.
 Είναι πολύ πιο ασφαλές σύστημα σύμφωνα με σχετικές έρευνες. Τυχόν υποκλοπή αφήνει πολύ περισσότερα ψηφιακά ίχνη του εγκληματία σε σχέση με κάποια εφορευτική επιτροπή που συνολικά συμφώνησε να αντικαταστήσει (πολύ σπάνιο μα έχει συμβεί) τα χάρτινα ψηφοδέλτια με έτοιμα άλλα. Επίσης τα ψηφιακά εγκλήματα αφήνουν ίχνη για χρόνια ή για πάντα σε συστήματα ασφαλείας, ακόμη κι αν διαγραφούν τα αρχεία, άρα τυχόν ποινική δίωξη θα είναι πιο εύκολη σε σχέση με μια υπόθεση όπου τα αυθεντικά ψηφοδέλτια πετάχθηκαν στα σκουπίδια και δεν εντοπίστηκαν άμεσα.
 Εταιρίες πληροφορικής, θα απασχολήσουν εργαζόμενους για την δημιουργία του συστήματος.

αρνητικά

 κόστος (αμελητέο όμως αφού θα εξοικονομήσει χρήματα σε βάθος χρόνο, το πρόγραμμα θα είναι συγχρηματοδοτούμενο απ' την Ε.Ε.)
 παντελής έλλειψη πολιτικής βούλησης
 χρόνος δημιουργίας κι ελέγχου συστήματος (αμελητέος μπροστά στα μακροπρόθεσμα οφέλη)
 μη κατανόηση της "προαιρετικότητας", πανικός
 θεωρίες συνωμοσίας (κάρτα 666, κωδικοί του Σατανά κτλ.)

στα αρνητικά δεν συγκαταλέγεται ο έλεγχος της πρότασης από τα κεντρικά Ευρωπαϊκά όργανα, γιατί επιθυμούν την μείωση της γραφειοκρατίας

Για χώρες της Ευρωπαϊκής Ένωσης, δικαιολογείται κονδύλιο (μείωσης της γραφειοκρατίας) και σωστή αιτιολόγηση ώστε να γίνει δημοπρασία και μετά ανάθεση σε εταιρία ή εταιρίες πληροφορικής.

Δεν αφορά το σύστημα "ψηφιακής ταυτοποίησης" κατά την είσοδο σε εκλογικό τμήμα ούτε την ψηφιακή μεταφορά δεδομένων από μέλη της εφορευτικής επιτροπής.
Διεθνής Οργάνωση Ερασιτεχνικού Θεάτρου

Η Διεθνής Οργάνωση Ερασιτεχνικού Θεάτρου (ΑΙΤΑ/ΙΑΤΑ) είναι μια παγκόσμια μη κυβερνητική οργάνωση εθνικών κέντρων, ερασιτεχνικών ομίλων και ατόμων που ως σκοπό έχει να προωθεί την κατανόηση και την εκπαίδευση διαμέσου του ερασιτεχνικού θεάτρου. Ιδρύθηκε στο Βέλγιο το 1952, τα μέλη του δρουν σε πάνω από 80 χώρες και στις 5 ηπείρους, δίνοντας στην ΑΙΤΑ/ΙΑΤΑ μια ισχυρή φωνή στην παγκόσμια ερασιτεχνική θεατρική κοινότητα. Η Γραμματεία της οργάνωσης εδρεύει στο Λονδίνο και ο τωρινός της πρόεδρος είναι η κα. Merja Laaksovirta από τη Φινλανδία.

Οργανισμοί και συνεργάτες στην Ελλάδα 

 Φιλοτεχνικός Όμιλος Μυτιλήνης "Ο Θεόφιλος"
 Θεατρική Ομάδα Carpe Diem 
 Θεατρικό Πολιτιστικό και Καλλιτεχνικό Κέντρο "Το πούπουλο"

Πηγές

Εξωτερικοί σύνδεσμοι 

 Επίσημος ιστότοπος

Διεθνείς οργανισμοί
Θέατρο
Νικ Μπέιτμαν

Ο Nicholas Kevin Stanley Yunge-Bateman (γεννήθηκε στο Μπέρλινγκτον, Οντάριο, στις 18 Νοεμβρίου του 1986) είναι γνωστός ηθοποιός και μοντέλο από τον Καναδά.

Βιογραφία 
Ηθοποιός, μοντέλο,  ο Νick Bateman έπαιξε τον πρώτο μεγάλο ρόλο του στην ταινία Hobo With A Shotgun.. Άρχισε να ασχολείται με το καράτε σε ηλικία 4 ετών. Το 1998 έγινε πρωταθλητής του καράτε και κατά την διάρκεια αυτής της περιόδου άρχισε την ηθοποιία και πολλές τηλεοπτικές διαφημίσεις. Αποφοίτησε από το Πανεπιστήμιο Capilano στο Βανκούβερ σε ηλικία 20 ετών, έπειτα άνοιξε την δική του σχολή καράτε. Λίγο αργότερα άρχισε να ασχολείται επαγγελματικά με το μοντελινγκ όπου έζησε στο Μιλάνο, στην Νέα Υόρκη και το Μαϊάμι.

Συμμετείχε

Ταινίες

Τηλεόραση 


Παραπομπές 

Καναδοί μοντέλα
Καναδοί σκηνοθέτες
Καναδοί άνδρες ηθοποιοί κινηματογράφου
Καναδοί άνδρες ηθοποιοί τηλεόρασης
Παλαιοχριστιανική Bασιλική Αγίου Παντελεήμονος (Σούγια Σελίνου)

Ο Ιερός Ναός Μιχαήλ Αρχαγγέλου (Επισκοπή Κισάμου). Στον οικισμό της Σούγιας Σελίνου, που είναι κτισμένος στη θέση της αρχαίας Συίας, σώζονται κάτω από το ναό του Αγίου Παντελεήμονα τα λείψανα μιας τρίκλιτης παλαιοχριστιανικής βασιλικής με δύο κιονοστοιχίες, που ανασκάφηκε από τον Α. Ορλάνδο. Το κεντρικό κλίτος και o νάρθηκας έφεραν μωσαϊκή διακόσμηση από γεωμετρικά σχήματα και παραστάσεις ζώων. Η κατασκευή του δαπέδου αποδίδεται σε εργαστήριο του 6ου αι. που είχε δραστηριοποιηθεί και στην περιοχή του Άργους.

Πηγές 

Ανδριανάκης, Μιχάλης Γ., Γιαπιτσόγλου, Κωνσταντίνος, Χριστιανικά Μνημεία της Κρήτης, Συνοδική Επιτροπή Θρησκευτικού Τουρισμού της Εκκλησίας Κρήτης: Μ.Κ.Ο. "Φιλοξενία", Ηράκλειο 2012.
Ψιλάκης, Βασίλειος, Ιστορία της Κρήτης: από της απωτάτης αρχαιότητος μέχρι των καθ' ημάς χρόνων, τ. Γ΄, εκδ. Νέα Έρευνα, εν Χανίοις, 1909.
Ανδριανάκης, Μιχάλης, «Μοναστήρια του νομού Χανίων», εφ. Χανιώτικα Νέα, 5-14/06/1985.

Χριστιανικοί ναοί στην Κρήτη
Αρχαιολογικοί τόποι στην Κρήτη
Συλλογή εικόνων – κειμηλίων (σπηλιά Κισάμου)

Η Συλλογή εικόνων – κειμηλίων (Σπηλιά Κισάμου). Στο εκκλησιαστικό μουσείο της ενορίας Σπηλιάς Κισάμου, δίπλα από το βυζαντινό εκκλησάκι της Παναγιάς της Μυρτιδιώτισσας, στεγάζεται μια αξιόλογη εκκλησιαστική συλλογή με ιερά κειμήλια, εικόνες, βιβλία, εκκλησιαστικά και άλλα λαογραφικά αντικείμενα. Μεταξύ αυτών, ξεχωρίζουν οι εικόνες του Μιχαήλ Αρχαγγέλου του 15ου αι., της Μεταμόρφωσης και της Βαϊοφόρου του 16ου αι. και της Υπαπαντής του 17ου αι.

Πηγές 

Ανδριανάκης, Μιχάλης Γ., Γιαπιτσόγλου, Κωνσταντίνος, Χριστιανικά Μνημεία της Κρήτης, Συνοδική Επιτροπή Θρησκευτικού Τουρισμού της Εκκλησίας Κρήτης: Μ.Κ.Ο. "Φιλοξενία", Ηράκλειο 2012.
Ψιλάκης, Βασίλειος, Ιστορία της Κρήτης: από της απωτάτης αρχαιότητος μέχρι των καθ' ημάς χρόνων, τ. Γ΄, εκδ. Νέα Έρευνα, εν Χανίοις, 1909.
Ανδριανάκης, Μιχάλης, «Μοναστήρια του νομού Χανίων», εφ. Χανιώτικα Νέα, 5-14/06/1985.

Ιστορία της Ανατολικής Ορθοδοξίας
Κίσσαμος
Σπήλαιον Αγίου Ιωάννη του Ερημίτη (Σπηλιά Κισάμου)

Σπήλαιον Αγίου Ιωάννη του Ερημίτη (Σπηλιά Κισάμου). Σύμφωνα με την παράδοση, ο Άγιος Ιωάννης ο Ερημίτης, όταν αποχωρίστηκε από τους άλλους 98 Θεοφόρους πατέρες, που έμειναν στον Αζωγυρέ κατά τον 16ο αι., έμεινε για τρία χρόνια στο σπήλαιο που βρίσκεται κοντά στη σημερινή Μαραθοκεφάλα του οικισμού Σπηλιάς Κολυμβαρίου. 

Πρόκειται για ένα σπήλαιο σε μορφή οριζόντιας γαλαρίας με μεγάλους σταλακτίτες και σταλαγμίτες, χωρητικότητας αρκετών χιλιάδων ατόμων. Το σπήλαιο συνδέθηκε με τον Άγιο Ιωάννη τον Ερημίτη και στα δεξιά της εισόδου κτίστηκε μικρό εκκλησάκι που τιμάται στη μνήμη του. Το σπήλαιο συγκεντρώνει αρκετούς προσκυνητές, ιδιαίτερα κατά την εορτή των Χριστουγέννων με αφορμή την αναπαράσταση της γέννησης του Θείου βρέφους.

Πηγές 

Ανδριανάκης, Μιχάλης Γ., Γιαπιτσόγλου, Κωνσταντίνος, Χριστιανικά Μνημεία της Κρήτης, Συνοδική Επιτροπή Θρησκευτικού Τουρισμού της Εκκλησίας Κρήτης: Μ.Κ.Ο. "Φιλοξενία", Ηράκλειο 2012.
Ψιλάκης, Βασίλειος, Ιστορία της Κρήτης: από της απωτάτης αρχαιότητος μέχρι των καθ' ημάς χρόνων, τ. Γ΄, εκδ. Νέα Έρευνα, εν Χανίοις, 1909.
Ανδριανάκης, Μιχάλης, «Μοναστήρια του νομού Χανίων», εφ. Χανιώτικα Νέα, 5-14/06/1985.

Σπήλαια της Ελλάδας
Ηλίας Λαγάκος

Ο Ηλίας Λαγάκος του Λεωνίδα (1899 - 11 Δεκεμβρίου 1958) ήταν Έλληνας δικηγόρος και πολιτικός.

Βιογραφία 
Καταγόταν από το  Ξηροκάμπι Λακωνίας. Σπούδασε νομικά στην Αθήνα και διορίστηκε από το υπουργείο Δικαιοσύνης επιθεωρητής φυλακών. Άσκησε το επάγγελμα του δικηγόρου μέχρι την Κατοχή. Έλαβε μέρος στην Εθνική Αντίσταση. Εξελέγη βουλευτής Λακωνίας για πρώτη φορά το 1946 με το Δημοκρατικό Σοσιαλιστικό Κόμμα και επανεξελέγη το 1950 με το Κόμμα Γεωργίου Παπανδρέου. Υπήρξε γενικός διευθυντής του πολιτικού γραφείου του Γ. Παπανδρέου.
Ανέλαβε υπουργός Δικαιοσύνης στις 13 Σεπτεμβρίου 1950 στην κυβέρνηση του Σοφοκλή Βενιζέλου έως την παραίτησή του στις 4 Ιουλίου 1951. Ήταν προσωρινά υπουργός Εργασίας στην επόμενη κυβέρνηση του Σοφοκλή Βενιζέλου από τις 3 Νοεμβρίου 1950 έως την 1η Φεβρουαρίου 1951.
Πέθανε σε ηλικία 59 ετών το 1958. Ήταν παντρεμένος με την Όλγα Λαγάκου, το γένος Βορβή.
Ο γιος του, Λεωνίδας Λαγάκος ήταν επίσης βουλευτής.

Παραπομπές

Εξωτερικοί σύνδεσμοι 
Επιστολή του Ηλία Λαγάκου προς το Σοφ. Βενιζέλο για την άρση του ενοικιοστασίου, Αρχείο Σοφοκλή Βενιζέλου.

Βουλευτές Λακωνίας
Έλληνες υπουργοί Δικαιοσύνης
Έλληνες υπουργοί Εργασίας
Βουλευτές εκλεγμένοι με το Κόμμα Γεωργίου Παπανδρέου
Λεωνίδας Λαγάκος

Ο Λεωνίδας Λαγάκος του Ηλία (1η Απριλίου 1936 - 14 Δεκεμβρίου 1989) ήταν Έλληνας οικονομολόγος και πολιτικός.

Βιογραφία 
Γεννήθηκε στο Παρίσι. Καταγόταν από το  Ξηροκάμπι Λακωνίας και ο πατέρας του, Ηλίας Λαγάκος ήταν βουλευτής και υπουργός των κυβερνήσεων του Σοφοκλή Βενιζέλου. Σπούδασε Οικονομικές Επιστήμες στις ΗΠΑ και την Δυτική Γερμανία. Εξελέγη βουλευτής Λακωνίας για πρώτη φορά το 1963 και επανεξελέγη το 1964 με την Ένωση Κέντρου. Μεταδικτατορικά εντάχθηκε στο ΠΑΣΟΚ, με το οποίο εξελέγη ευρωβουλευτής τον Οκτώβριο του 1981. Τον Ιανουάριο του 1985 αντικατέστησε στην έδρα του τον Γρηγόρη Βάρφη. Ως ευρωβουλευτής εργάστηκε στον τομέα των Μεταφορών της ΕΟΚ.
Η θητεία του ως ευρωβουλευτή έληξε τον Ιούνιο του 1989. Απεβίωσε ξαφνικά στην οικία του στην Αθήνα, σε ηλικία 53 ετών στις 14 Δεκεμβρίου 1989 (την ημέρα αυτή βρέθηκε νεκρός). Κηδεύτηκε στις 16 Δεκεμβρίου 1989 στο Α΄ Νεκροταφείο Αθηνών.

Παραπομπές 

Βουλευτές Λακωνίας
Ευρωβουλευτές εκλεγμένοι με το ΠΑΣΟΚ
Βουλευτές εκλεγμένοι με την Ένωση Κέντρου
Ευρωβουλευτές της Ελλάδας εκλεγμένοι την περίοδο 1981-1984
Γιουγκοσλαβικός Λαϊκός Στρατός

Ο Γιουγκοσλαβικός λαϊκός στρατός (σερβοκροατικά: Jugoslavenska narodna armija, JNA) αποτελούσε τις ένοπλες δυνάμεις της Σοσιαλιστικής Ομοσπονδιακής Δημοκρατίας της Γιουγκοσλαβίας κατά το χρονικό διάστημα από το 1945 έως το 1992. Επίσημη γλώσσα του στρατού ήταν τα σερβοκροατικά.

Προέλευση 
Ο Γιουγκοσλαβικός λαϊκός στρατός προήλθε από τις μονάδες των Γιουγκοσλάβων Παρτιζάνων του Β΄ Παγκοσμίου Πολέμου. Ως μέρος του Αντιφασιστικού Λαϊκοαπελευθερωτικού Πολέμου της Γιουγκοσλαβίας, ο Λαϊκοαπελευθερωτικός Στρατός της Γιουγκοσλαβίας (Narodnooslobodilačka vojska Jugoslavije, NOVJ), ο προκάτοχος του Γιουγκοσλαβικού Λαϊκού Στρατού, ιδρύθηκε στην πόλη της Ρούντο της Βοσνίας-Ερζεγοβίνης στις 22 Δεκεμβρίου 1941.

Τον Μάρτιο του 1945, ο Λαϊκοαπελευθερωτικός Στρατός της Γιουγκοσλαβίας μετονομάστηκε σε Γιουγκοσλαβικός Στρατός και τέλος, κατά την 10η επέτειo της ίδρυσής του, στις 22 Δεκεμβρίου 1951 έλαβε το επίθετο «Λαϊκός».

Δείτε επίσης 
 Διάλυση της Γιουγκοσλαβίας
 Πόλεμος της Κροατίας (1991)
 Πόλεμος της Βοσνίας (1991)

Παραπομπές 

Λαικος στρατος
Ανατολική Ακτή των Ηνωμένων Πολιτειών

Η Ανατολική Ακτή των Ηνωμένων Πολιτειών εκτείνεται κατά μήκος του Ατλαντικού Ωκεανού. Το όνομα προκύπτει από το γεγονός ότι, σε γενικές γραμμές, το κράτος των ΗΠΑ καθορίζεται από δύο ακτές, μία στο ανατολικό και μία στο δυτικό του άκρο, του Ατλαντικού και Ειρηνικού Ωκεανού αντίστοιχα. Άλλες ονομασίες της Ανατολικής Ακτής είναι "Ανατολικά παράλια", "Ακτές του Ατλαντικού" και "Παράλια του Ατλαντικού".

Δεκατέσσερις από τις Πολιτείες των ΗΠΑ βρίσκονται στα παράλια της Ανατολικής Ακτής. Αυτές είναι, από το βορρά προς το νότο, οι: Μέιν, Νιου Χάμσαϊρ, Μασαχουσέτη, Ρόουντ Άιλαντ Κονέκτικατ, Νέα Υόρκη, Νιου Τζέρσεϊ, Πενσυλβάνια, Ντέλαγουερ, Μέριλαντ, Βιρτζίνια, Βόρεια Καρολίνα, Νότια Καρολίνα, Τζόρτζια και Φλόριντα. Οι δώδεκα από τις Πολιτείες αυτές ήταν παλαιότερα μεταξύ των Δεκατριών αποικιών, των πρώτων που δημιούργησαν οι Βρετανοί στη Βόρεια Αμερική. Η Ανατολική Ακτή ήταν το μέρος από το οποίο ξεκίνησε η εξάπλωση των Ευρωπαίων στον χώρο που σήμερα αποτελεί τις ΗΠΑ.

Κλίμα και γεωμορφολογία 
Υπάρχουν τρεις βασικές περιφέρειες του κλίματος στην Ανατολική Ακτή, από βορρά προς νότο:

Η περιοχή από το βόρειο Μέιν έως περίπου το κεντρικό Κονέκτικατ έχει ηπειρωτικό κλίμα, με ζεστά καλοκαίρια και κρύους και χειμώνες με αρκετό χιόνι. Η περιοχή από το νότιο Κονέκτικατ μέχρι περίπου τη Βιρτζίνια έχει ήπιο κλίμα με ζεστά καλοκαίρια και κρύους χειμώνες. Η περιοχή από τη νοτιοανατολική Βιρτζίνια έως την κεντρική Φλόριντα έχει υγρό υποτροπικό κλίμα, με μεγάλα ζεστά καλοκαίρια και ήπιους χειμώνες.

Δημογραφικά 
Το 2010, ο πληθυσμός των κρατών που έχουν στην Ανατολική Ακτή εκτιμήθηκε σε 112.642.503 (36% του συνολικού πληθυσμού της χώρας).

Δείτε επίσης 
 BosWash
 Διάδρομος BosWash

Αναφορές 

Γεωγραφία των Ηνωμένων Πολιτειών
Θανάσης Παπαθανασίου (βουλευτής ΕΔΑ)

Ο Θανάσης Παπαθανασίου (Τερπνή Σερρών, 26 Οκτωβρίου 1912  -  11 Ιουνίου 2005) του Θωμά, ήταν Έλληνας αγρότης, ο οποίος υπηρέτησε ως βουλευτής με την Αριστερά.

Σταδιοδρομία 
Γεννήθηκε στην Τερπνή των Σερρών το 1912. Καταγόταν από αγροτική οικογένεια και τέλειωσε το εξατάξιο Γυμνάσιο Σερρών. Διέκοψε τις σπουδές του στη Νομική Σχολή του ΑΠΘ για να πάρει μέρος στην Εθνική Αντίσταση. Την ίδια περίοδο εντάχθηκε στο ΕΑΜ και στο ΚΚΕ. Τον Οκτώβριο του 1944 με τον ΕΛΑΣ ως επιτελάρχης της 11ης Μεραρχίας, πήρε μέρος στην απελευθέρωση της Θεσσαλονίκης έπειτα από σφοδρές συγκρούσεις λόγω της παρουσίας ταγματασφαλιτών. Εξαιτίας της αντιστασιακής του δράσης υπέστη διώξεις και εκτοπισμό στον Άγιο Ευστράτιο και στη Μακρόνησο μετά τον εμφύλιο και στη Γυάρο και στη Λέρο κατά την επταετία της χούντας. Στις εκλογές του 1958 εξελέγη βουλευτής Σερρών με την ΕΔΑ. Απεβίωσε τον Ιούνιο του 2005 σε ηλικία 93 ετών. Ήταν παντρεμένος (με την Πελαγία Παπαθανασίου) με παιδιά.

Παραπομπές 

Βουλευτές εκλεγμένοι με την ΕΔΑ
Βουλευτές Σερρών
Έλληνες Αντιστασιακοί
Αγρότες
Περιοχή Τόμπω

Η Περιοχή Τόμπω (λατιν. Tombaugh Regio), είναι μια ανοιχτόχρωμη περιοχή έκτασης περίπου 1.590 χλμ στην επιφάνεια του Πλούτωνα, η οποία φέρει το χαρακτηριστικό σχήμα καρδιάς, από το οποίο πήρε το παρατσούκλι Καρδιά του Πλούτωνα. Η περιοχή ήταν ορατή ως μία ανοιχτόχρωμη περιοχή από περίπου εξήντα χρόνια πριν την αποστολή Νέοι Ορίζοντες αλλά το σχήμα της δεν μπορούσε να γίνει διακριτό. Η επίσημη ονομασία Περιοχή Τόμπω δόθηκε προς τιμήν του αστρονόμου Κλάιντ Τόμπω, ο οποίος ανακάλυψε τον Πλούτωνα.

Πλούτωνας
Χρήστος Παγώνης

Ο Χρήστος Παγώνης (1901 - Μάιος 1997) ήταν Έλληνας αντιστασιακός, δάσκαλος και πολιτευτής της Αριστεράς. Εξελέγη βουλευτής Λάρισας με την ΕΔΑ (1958).

Σταδιοδρομία 
Γεννήθηκε στο Λυκούδι της Ελασσόνας και καταγόταν από αγροτική οικογένεια. Ανέπτυξε συνδικαλιστική δράση (μέλος της Διδασκαλικής Ομοσπονδίας) και αντιστασιακή δραστηριότητα και δραστηριοποιήθηκε με την ΕΔΑ και έπειτα με το ΚΚΕ. Υπέστη βασανιστήρια με συλλήψεις από το 1945 και μετά και φυλακίσεις, όπως και τον καιρό της χούντας του 1967-74. Εξελέγη βουλευτής στις εκλογές του 1958 με την ΕΔΑ.
Πέθανε σε ηλικία 96 ετών το 1997 και κηδεύτηκε στην Ελασσόνα στις 11 Μαΐου 1997.

Παραπομπές 

Βουλευτές Λάρισας
Βουλευτές εκλεγμένοι με την ΕΔΑ
Έλληνες Αντιστασιακοί
Λιμόζ Σερκλ Σαιν-Πιερ

Η Λιμόζ Σερκλ Σαιν-Πιέρ (γαλλικά: Limoges Cercle Saint-Pierre ή Limoges CSP), γνωστή ως Λιμόζ, είναι γαλλική ομάδα καλαθοσφαίρισης. Ιδρύθηκε το 1929 και εδρεύει στην πόλη Λιμόζ της Γαλλίας. Διεξάγει τους εντός έδρας αγώνες της στο το Παλαί ντε Σπορ ντε Μπωμπλάν, χωρητικότητας 5.500 με 6.500 θεατών, ανάλογα με τους κανονισμούς. Αγωνίζεται στη Α΄ Εθνική Κατηγορία Καλαθοσφαίρισης Ανδρών Γαλλίας αλλά και στην Ευρωλίγκα.

Διακρίσεις

Ευρωπαϊκές 
 1  Ευρωπαϊκό Πρωτάθλημα: 1992-93
 1 Κύπελλο Σαπόρτα: 1987-88
 3  Κύπελλα Κόρατς: 1981-82, 1982-83, 1999-00

Εγχώριες 
 11  Πρωταθλήματα Γαλλίας: 1982-83, 1983–84, 1984–85, 1987–88, 1988–89, 1989–90, 1992–93, 1993–94, 1999-00, 2013-14, 2014-15
 6 Κύπελλα Γαλλίας: 1981-82, 1982–83, 1984–85, 1993–94, 1994–95, 1999-00
 2 Σεμαίν ντεζ Ας: 1987-88, 1989–90
 1 Σούπερ Καπ Γαλλίας: 2012

Παραπομπές

Εξωτερικοί σύνδεσμοι 
 

Γαλλικοί σύλλογοι καλαθοσφαίρισης
Ιδρύσεις ομάδων καλαθοσφαίρισης το 1929
Άγιος Νικόλαος Αλέας Αργολίδας

Ο Άγιος Νικόλαος είναι ένα χωριό στην ορεινή Δυτική Αργολίδα σε υψόμετρο 750 μέτρα. Σύμφωνα με το σχέδιο Καλλικράτης, μαζί με την Εξοχή και το Πλατάνι συναποτελούν τη Κοινότητα Αγίου Νικολάου που ανήκει στη Δημοτική Ενότητα Αλέας του Δήμου Άργους - Μυκηνών. Στις αρχές του 20ου αιώνα φέρεται να είχε περί τους 350 κατοίκους που ήταν όλοι γεωργοί και κτηνοτρόφοι, αλλά σήμερα, σύμφωνα με την απογραφή του 2011, κατοικείται από 7 μόνιμους κατοίκους. Η τοπική κοινότητα Αγίου Νικολάου είναι χαρακτηρισμένη ως αγροτικός ορεινός οικισμός, με έκταση 54,854 χμ² (2011).

Γεωγραφία - Αξιοθέατα
Ο Άγιος Νικόλαος είναι κτισμένος στις πλαγιές του όρους Φαρμακάς, βρίσκεται στα ΒΔ. του Νομού Αργολίδας και νότια της λίμνης Στυμφαλίας σε απόσταση 15 χλμ. Το χωριό έχει τρεχούμενα γάργαρα νερά άριστης ποιότητας. Είναι κτισμένο σε πολύ στέρεο (πετρώδες) έδαφος και είναι εύκολα προσβάσιμο από το Κιάτο Κορινθίας (51 χλμ.), από την Κόρινθο μέσω Νεμέας (68 χλμ.), από τη Νεμέα (35 χλμ.), από την Τρίπολη (45,5 χλμ.) καθώς και από τον κόμβο της Στέρνας της Ε.Ο. Κορίνθου Τρίπολης (20 χλμ.). 

Ένα από χαρακτηριστικά του χωριού είναι τα παλιά (ακατοίκητα κι ερειπωμένα πλέον) πετρόχτιστα σπίτια, με τη σφραγίδα (κάψιμο) επάνω τους του περάσματος των Γερμανών την περίοδο της Κατοχής. 

Από το 2008 έχει δημιουργηθεί και δραστηριοποιείται ο "Πολιτιστικός Σύλλογος Αγίου Νικολάου Αργολίδας". Κάθε χρόνο (το δεύτερο Σάββατο του Ιουλίου) πραγματοποιείται με επιτυχία στο προαύλιο του Σχολείου του Χωριού, το «αντάμωμα», που είναι και η σημαντικότερη από τις εκδηλώσεις του Συλλόγου.

Σήμερα (20.02.2022), οι κάτοικοι του χωριού, δυστυχώς, είναι μόνο δύο (2), μάνα και γιος. Αυτή, όπως φαίνεται, ειναι η κατάσταση της ελληνικής υπαίθρου. Καμία πρόβλεψη δεν υπάρχει για το μέλλον των ορεινών περιοχών μας.

Πληθυσμός

(σε παρένθεση ο πληθυσμός της τοπικής κοινότητας)
Ο πληθυσμός του Αγίου Νικόλαου είχε σταθερή αύξηση μέχρι και το 1928. Έκτοτε ο πληθυσμός έχει μειωθεί δραματικά με τον κίνδυνο το χωριό να ερημώσει στις επόμενες απογραφές.

Εξωτερικοί σύνδεσμοι
 https://agiosnikol.blogspot.gr/2012/10/74.html

Παραπομπές

Πηγές
Εγκυκλοπαίδεια Πάπυρος Λαρούς Μπριτάνικα, 1978, 2006 (ΠΛΜ)
Εγκυκλοπαίδεια Πάπυρος Λαρούς, 1963 (ΠΛ)

Χωριά του νομού Αργολίδας
Δήμος Άργους - Μυκηνών
Δολοφονία Πέτρου-Σταμούλη

Η Δολοφονία Πέτρου-Σταμούλη ήταν η τρίτη δολοφονική ενέργεια που πραγματοποίησε η τρομοκρατική οργάνωση 17 Νοέμβρη και έγινε σε βάρος του υποδιοικητή των ΜΑΤ Παντελή Πέτρου και του οδηγού του Σωτήρη Σταμούλη, στις 16 Ιανουαρίου 1980.

Τα γεγονότα
Στις 16 Ιανουαρίου 1980 στις 20:30 στην οδό Στίλπωνος στο Παγκράτι δολοφονούνται ο Παντελής Πέτρου, υποδιοικητής των ΜΑΤ και ο Σωτήρης Σταμούλης οδηγός του πρώτου. Η αστυνομία που κλήθηκε βρήκε στο χώρο δέκα κάλυκες από δύο σαρανταπεντάρια και τους δύο νεκρούς αστυνομικούς. Η τρομοκρατική οργάνωση το ίδιο βράδυ πέταξε προκηρύξεις στο χώρο του Πανεπιστημίου και στην περιοχή του Παλαιού Φαλήρου.

Στη δολοφονία χρησιμοποιήθηκε το 45άρι colt πιστόλι που θα αποτελούσε στη συνέχεια τη φονική σφραγίδα της οργάνωσης.

Η ενέργεια για την 17 Νοέμβρη
Η επιλογή του στόχου που δεν συνδεόταν με τη δικτατορία και την τιμωρία όσων σχετίζονταν με την Επταετία, δικαιολογείτο από το ότι συνδέονταν με το νεοϊδρυθέν επίλεκτο σώμα της Ελληνικής Αστυνομίας, την ΄΄κύρια δύναμη τρομοκράτησης του λαού΄΄, δηλαδή αφορούσε τον θεσμικό της ρόλο.

Τα επακόλουθα
Οι Ελληνικές αρχές κινητοποιήθηκαν άμεσα, θεωρώντας πως στην ενέργεια αυτή είχαν συνεργαστεί εκτελεστές από το εξωτερικό, για αυτό δόθηκε η εντολή να κλείσουν τα σύνορα και κινητοποιήθηκε σε αυτά και ο στρατός. Επίσης προσήχθησαν στην Ασφάλεια αριστεροί και αναρχικοί μεταξύ των οποίων ο δημοσιογράφος Γιώργος Βότσης, η σύντροφός του Νανά Νταουντάκη, η Χριστίνα Σταματοπούλου, σύζυγος του Γιώργου Καραμπελιά.

Η στάση του τύπου
Ο φιλοκυβερνητικός τύπος αναπαρήγαγε την θέση του Υπουργού Δημόσιας Τάξης Αναστάσιου Μπάλκου πως επρόκειτο για κομμουνιστές ή αναρχικούς, ενώ οι αριστερές και κεντρώες εφημερίδες μίλησαν για προβοκάτσια.

Η σημασία της ενέργειας για την υπόσταση της 17ης Νοέμβρη
Με τη δολοφονία αυτή πλέον η πιθανότητα ύπαρξης της τρομοκρατικής οργάνωσης 17 Νόεμβρη ήταν πλέον ένα πολύ σοβαρό ενδεχόμενο και μάλιστα της αυτόνομης δράσης της και όχι ως κάτι ετεροκατευθυνόμενο από κάποια αόρατη αρχή ή υπηρεσία.

Παραπομπές

Πηγές 
Λευτέρης Αρβανίτης, «Δολοφονία Πέτρου-Σταμούλη. Μια μεταβατική ενέργεια της 17 Ν», Η Ελλάδα στη δεκαετία του '80.Κοινωνικό, πολιτικό και πολιτισμικό λεξικό, εκδ.Επίκεντρο, Αθήνα, 2014, σελ.125-126

Τρομοκρατικά γεγονότα στην Ελλάδα
Πετρου Σταμουλη
Ζήτω τo ελληvικό τραγoύδι

Ζήτω το Ελληνικό τραγούδι ήταν τηλεοπτική εκπομπή με αντικείμενο τη σύγχρονη ελληνική μουσική παραγωγή, με παρουσιαστή τον Διονύση Σαββόπουλο και η οποία μεταδιδόταν από την ΕΡΤ1 την περίοδο 1986-1987.

Η εκπομπή 
Η εκπομπή Ζήτω το Ελληνικό τραγούδι μεταδόθηκε μια τηλεοπτική περίοδο, 1986-1987, και τα πρώτα της δύο επεισόδια τα σκηνοθέτησε ο Γιώργος Πανουσόπουλος. Τη σκηνοθεσία της μετά ανέλαβε ο Κώστας Μαζάνης. Μόνιμοι συνεργάτες του Διονύση Σαββόπουλου ήταν οι δημοσιογράφοι Γιώργος Κοντογιάννης και Αντζελίνα Καλογεροπούλου, ενώ στις πρώτες τρεις εκπομπές μαζί τους ήταν και ο ποιητής Σωτήρης Κακίσης. Ο συνολικός αριθμός επεισοδίων ήταν 19. Μέσα από την εκπομπή αυτή, ο παρουσιαστής της Διονύσης Σαββόπουλος σχολίαζε τα θέματα της μουσικής και της ευρύτερης καλλιτεχνικής παραγωγής και επικαιρότητας. Επίσης αναφερόταν σε διάφορα είδη και εποχές του ελληνικού τραγουδιού μέσα από αφιερώματα σε πρόσωπα και γεγονότα.

Το ιδεολογικό στίγμα της εκπομπής 
Η εκπομπή επιχειρούσε να συγκεράσει την ελληνικότητα, το λαϊκό στοιχείο και τη μοντέρνα ροκ αισθητική. Επίσης πάντρευε ροκ και λαϊκή παράδοση: αστικό, ελαφρό, δημοτικά, σκωπτικά. Προαναγγέλοντας τον μουσικό και αισθητικό υβριδισμό της επόμενης δεκαετίας, τελικά δεν κατόρθωσε να επηρεάσει και την σχετική τροπή των μουσικών πραγμάτων. Συνέβαλε αντίθετα στη δημιουργία κλίματος ευνοϊκού προς το λεγόμενο έντεχνο λαϊκό τραγούδι.

Η εκπομπή μεταξύ άλλων έδωσε τόπο έκφρασης σε νέους καλλιτέχνες όπως οι Φατμέ, ο Βασίλης Καζούλης, ο Γιάννης Γιοκαρίνης κλπ.

Αμφισβήτηση και κριτική 
Λόγω του δυναμικού και αμφιλεγόμενου χαρακτήρα του παρουσιαστή της, η εκπομπή επικρίθηκε από τον τύπο της εποχής και ανθρώπους της μουσικής, όπως ο Μάνος Χατζιδάκις, ο οποίος απαγόρευσε τη μετάδοση τραγουδιών του από την εκπομπή του Σαββόπουλου.

Η συνέχεια του εγχειρήματος 
Μετά το πέρας της μετάδοσης της εκπομπής ακολούθησε η ηχογράφηση διπλού ομότιτλου δίσκου από την MINOS με τις πιο σημαντικές συνεργασίες που είχε η εκπομπή, όπως η Δήμητρα Γαλάνη, Ελένη Βιτάλη, Λουκιανός Κηλαηδόνης, Γιώργος Νταλάρας, Γρηγόρης Μπιθικώτσης, Γιώργος Ζαμπέτας, Γιάννης Πάριος, Νίκος Παπάζογλου, αδελφοί Κατσιμίχα, Βασίλης Παπακωνσταντίνου, Ελευθερία Αρβανιτάκη.

Παραπομπές

Πηγές 
 Σοφία Κομποτιάτη-Νίκος Πουλάκης, «Ζήτω το ελληνικό τραγούδι. Μια διαφορετική τηλεοπτική γραφή, μια υβριδική ελληνική μουσική», στο: Η Ελλάδα στη δεκαετία του '80. Κοινωνικό, πολιτικό και πολιτισμικό λεξικό, εκδ. Επίκεντρο, Αθήνα, 2014, σελ.221-222

Εκπομπές ΕΡΤ
Ελληνικές τηλεοπτικές εκπομπές
Ελληνικές ψυχαγωγικές τηλεοπτικές εκπομπές
Ράδιο Πρώτο

Το Ράδιο Πρώτο είναι ημικρατικός παγκύπριος ραδιοφωνικός σταθμός με έδρα τον Στρόβολο της Λευκωσίας στην Κύπρο. Ξεκίνησε στις 3 Σεπτεμβρίου 1990 και ανήκει ιδιοκτησιακά στην Εκδοτικός Οίκος ΔΙΑΣ Δημόσια Limited η οποία συστάθηκε στις 11 Δεκεμβρίου 1975.

Ιστορία
Η έναρξη της ιδιωτικής ραδιοφωνίας στην Κύπρο είναι ταυτόσημη με τη λειτουργία του «Ράδιο Πρώτο», το 1990. Από τότε και μέχρι σήμερα έχει ανοίξει και χαράξει το δρόμο της ελεύθερης ραδιοφωνίας στην Κύπρο, ακολουθώντας τη δική του δημιουργική πορεία και αγγίζοντας πάντα την κορυφή.

Λανσάρισμα
Το «Ράδιο Πρώτο» εκπέμπει σε τρεις διαφορετικές συχνότητες στη Λευκωσία (99.3), στην Πάφο, στη Λάρνακα (89.4), στη Λεμεσό και στην ελεύθερη Αμμόχωστο (87.9). Η πρώτη πρωινή εκπομπή που γνώρισε επιτυχία είχε ως παρουσιαστή τον Γιώργο Γράβαρη και μεταδιδόταν καθημερινά από τις 6:00 έως τις 9:00. Αξιοσημείωτοι όμως είναι και οι ραδιοφωνικοί παραγωγοί που ήταν παρόντες στο ξεκίνημα του σταθμού, ανάμεσά τους η Στέλλα Σουρμελή, η Ρούλα Γεωργιάδου, ο Τζον Βίκερς το μεσημέρι, ο Δημήτρης Καλλέργης με την εκπομπή  «Της Κυριακής το Κάγκελο»,  ο Σταύρος Σιδεράς, η αείμνηστη Γιάννα Λοϊζίδου το απόγευμα, ο Γιάννης Αδειλίνης και ο Λάζαρος Μαύρος με τη Μαρία Σφέτσου στην απογευματινή εκπομπή «Επί των ήχων των ήλων» που σημείωσε τεράστια επιτυχία.

Στούντιο
Το «Ράδιο Πρώτο» ξεκίνησε να εκπέμπει δοκιμαστικά το 1990 από τα παλιά κτήρια της εφημερίδας Η Σημερινή στην οδό Άννης Κομνηνής 4 επί της παρόδου Στασίνου στο Μέγαρο Σολέας. Από την επίσημη μέρα λειτουργίας του μέχρι και σήμερα, εκπέμπει από στούντιο μέσα στο κτήριο του Συγκροτήματος Δίας, όπου και στεγάζεται.

Προγραμματισμός

Παραγωγή
Όλες οι παραγωγές του ραδιοσταθμού παρουσιάζονται και υλοποιούνται εσωτερικά στα στούντιο του «Ράδιο Πρώτο» από τους Ραδιοφωνικούς Παραγωγούς.

Σημαντικές Εκπομπές
Από το 1996 η δημοσιογραφική εκπομπή με την ονομασία "Πρώτη Εκπομπή" και παρουσιαστή τον Λάζαρο Μαύρο κέρδισε την αγάπη του κοινού με τα δυνατά καυτά θέματα και απόψεις όλων των καίριων θεμάτων της εποχής με επίκεντρο το κυπριακό πρόβλημα. 

Το πιο πετυχημένο δίδυμο στην ιστορία του Ράδιο Πρώτο μέχρι σήμερα, ήταν η εκπομπή «Κακάο χωρίς αφρόζα» με τη Ρούλα Γεωργιάδου και τον Ζαχαρία Φιλιππίδη από τον Ιανουάριο του 1993 μέχρι και τον Ιανουάριο του 2010.

Η βραβευμένη από την Αρχή Ραδιοτηλεόρασης Κύπρου εκπομπή "Λίγη κουβέντα λίγη μουσική" με την αξέχαστη Γιάννα Λοϊζίδου άρχισε να μεταδίδεται από το 1992 και μέχρι τον Δεκέμβριο του 2012 (διακόπηκε λόγω ξαφνικού θανάτου της Γιάννας Λοϊζίδου).  Από την εκπομπή πέρασαν πολύ μεγάλοι καλλιτέχνες όπως ο Τέλης Σαβάλλας, Γρηγόρης Μπιθικώτσης, Στέλιος Καζαντζίδης, Νίκος Ξανθόπουλος, Σπύρος Ζαγοραίος, Απόστολος Καλδάρας, Μαρινέλλα, Βίκυ Μοσχολιού και πολλοί άλλοι.

Ραδιοφωνικοί παραγωγοί
Γιώτα Δαμιανού
Ανδρέας Δημητρόπουλος
Μαρία Κάνθερ
Γιώργος Καραμπατάκης
Πέτρος Αθανασίου
Λάζαρος Μαύρος
Χρήστος Μιχάλαρος
Μάριος Πούλλαδος
Αλέξανδρος Παρίσης
Ηρόδοτος Μιλτιάδους
Ελευθερία Ανδρέου
Χριστίνα Αργυρού

Λογότυπα

Παραπομπές

Εξωτερικοί σύνδεσμοι
Επίσημη Ιστοσελίδα Ράδιο Πρώτο
Σελίδα Ράδιο Πρώτο στο Facebook

Κυπριακοί ραδιοφωνικοί σταθμοί
Ραδιοτηλεόραση της Βοσνίας και Ερζεγοβίνης

Η Ραδιοτηλεόραση της Βοσνίας και Ερζεγοβίνης (Radiotelevizija Bosne i Hercegovine, εν συντομία BHRT παλαιότερα υπό την ονομασία PBSBiH) είναι η δημόσια ραδιοτηλεοπτική εταιρία της Βοσνία και Ερζεγοβίνης.

Ήταν γνωστή ως RTVBiH (Radio-Televizija Bosne i Hercegovine) από το 1992 μέχρι το 1998, όταν και αναδιαρθρώθηκε στην τρέχουσα υπηρεσία. Την 1η Ιανουαρίου 1993, η RTVBiH έγινε δεκτή ως ενεργό μέλος της Ευρωπαϊκής Ραδιοτηλεοπτικής Ένωσης. Η συμμετοχή μεταφέρθηκε στο νέο οργανισμό του BHRT το 2000.

Η RTVBiH (και, κατά συνέπεια, BHRT) προέκυψε από την RTV Σεράγεβο το 1992, ένα από τα οκτώ κύρια κέντρα εκπομπής της πρώην Γιουγκοσλαβίας. Άλλες είναι RTV Λιουμπλιάνα, RTV Ζάγκρεμπ, RTV Beograd, RTV Νόβι Σαντ, RTV Titograd, RTV Πρίστινα, και RTV Σκόπια.

Η BHRT σήμερα αποτελείται από τρία τηλεοπτικά και ραδιοφωνικά κανάλια:
 BHT 1 - Εθνικός  κρατικός τηλεοπτικός σταθμός (Bosanskohercegovačka Televizija), διαθέσιμο σε HD, καλωδιακά και δορυφορικά
 BH Radio 1 - Εθνική δημόσια υπηρεσία ραδιοφώνου (BH Radio 1)
 MP BHRT - Μουσική Παραγωγή BHRT (Muzička produkcija).

Εξωτερικοί σύνδεσμοι
 

Πολιτισμός της Βοσνίας και Ερζεγοβίνης
Μέλη της Ευρωπαϊκής Ραδιοτηλεοπτικής Ένωσης
Ζυλ Μπιανκί

Ο Ζυλ Μπιανκί (Jules Bianchi, 3 Αυγούστου 1989 – 17 Ιουλίου 2015) ήταν Γάλλος οδηγός της Φόρμουλα 1 που πέθανε στις 17/7/2015 από επιπτώσεις ενός σοβαρού τραυματισμού στο κεφάλι στο Ιαπωνικό Γκραν Πρι του 2014 (5/10/2014). Ήταν οδηγός της Marussia.

Πριν είχε αγωνιστεί στη Formula Renault 3,5, στην GP2 Series και τη Φόρμουλα 3. Μπήκε στη Φόρμουλα 1 ως δοκιμαστικός της Φερράρι και την επόμενη σεζόν σε έναν παρόμοιο ρόλο στη Force India. Το ντεμπούτο του έγινε το 2013 οδηγώντας για τη Marussia και βγήκε 15ος στον αγώνα της Αυστραλίας. Τελείωσε τη σεζόν στην 19η θέση χωρίς βαθμούς και το καλύτερο του αποτέλεσμα ήταν η 13η θέση στο Γκραν Πρι Μαλαισίας. Τον Οκτώβριο του 2013, επιβεβαιώθηκε ότι θα συνεχίσει να οδηγάει για την ομάδα και στην επόμενη σεζόν, όπου έδωσε τους πρώτους βαθμούς στην ομάδα του στο Γκραν Πρι του Μονακό.

Στις 5 Οκτωβρίου του 2014, στο Ιαπωνικό Γκραν Πρι, έχασε τον έλεγχο του μονοθεσίου του σε ώρα βροχής όταν το μονοθέσιό του χτύπησε στο πίσω μέρος του γερανού ο οποίος απομάκρυνε το μονοθέσιο του Άντριαν Σούτιλ ο οποίος είχε τρακάρει λίγα λεπτά νωρίτερα σ' εκείνο το σημείο. Αρχικά νοσηλεύτηκε σε νοσοκομείο στην Ιαπωνία, μετά διεκομίσθη στη Γαλλία όπου έμεινε σε κώμα μέχρι τον θάνατό του τον Ιούλιο του 2015. Ο Μπιανκί έγινε ο πρώτος οδηγός της Φόρμουλα 1 που πέθανε μετά από τραυματισμό μετά τον Άιρτον Σένα που πέθανε στο Γκραν Πρι του Αγίου Μαρίνου το 1994.

Πρώτα χρόνια
Γεννήθηκε στη Νίκαια της Γαλλίας, γιος του Φιλίπ Μπιανκί, ήταν συγγενής του Μαουρό Μπιανκί, τρεις φορές Παγκόσμιος Πρωταθλητής στην κατηγορία GT. Ήταν ανιψιός του Λυσιέν Μπιανκί που νίκησε τις 24 ώρες του Λε Μαν και συμμετείχε 19 φορές σε Γκραν Πρι της Φόρμουλα 1 την περίοδο 1959-68, με μια θέση στο πόντιουμ στο Μονακό.

Στην επαγγελματική καριέρα του, ο διαχειριστής του ήταν ο Νίκολας Τόντ, που διαχειρίζεται επίσης τον Φελίπε Μάσα.

Παραπομπές 

Γάλλοι οδηγοί Φόρμουλα 1
Χορτάτα Λευκάδας

Τα Χορτάτα είναι ορεινό χωριό στο νησί της Λευκάδας.

Γεωγραφική θέση 
Βρίσκεται στη δυτική πλευρά του νησιού περίπου στο μέσο και σε υψόμετρο 625 μέτρων από την επιφάνεια της θάλασσας. Είναι προσανατολισμένο προς το Νότο (κόλπο της Βασιλικής, Ιθάκη, Κεφαλονιά) και τη Δύση (ακρωτήρι του Λευκάτα, Πόρτο Κατσίκι, Εγκρεμνούς, Σέσουλα, Κάθισμα). Τα Χορτάτα ανήκουν στον δήμο Λευκάδας, Περιφερειακή Ενότητα Λευκάδας, Περιφέρεια Ιονίων Νήσων (πρόγραμμα “Καλλικράτης”). Αποτελούν οικισμό του τέως δήμου Απολλωνίων του νομού Λευκάδας.

Πληθυσμός - Έκταση 
Σύμφωνα με την απογραφή του 2011, ο πληθυσμός του χωριού είναι 100 κάτοικοι. Τα δυτικά όρια του χωριού ξεκινούν από χαμηλά (στα όρια του χωριού Καλαμίτσι), νοτιοδυτικά ακολουθούν τη μεγάλη ρεματιά της Λευκάδας, και φτάνουν ως το εγκαταλελειμμένο χωριό Άγιος Βασίλειος. Μεγάλο κομμάτι του κεντρικού ορεινού τμήματος της Λευκάδας (έως 1.140 μ. υψόμετρο) βρίσκεται μέσα στα όρια του χωριού.

Προστατευόμενη περιοχή NATURA 2000 
Η περιοχή Χορτάτων ανήκει στις προστατευόμενες περιοχές NATURA 2000. Σύμφωνα με τη Οδηγία (92/43) του Συμβουλίου της Ευρωπαϊκής Ένωσης η αξιολόγηση της περιοχής οφείλεται κυρίως στην ύπαρξη των φυτών του γένους Paeonia. Καθώς το φυτικό αυτό γένος σπανίζει στον ελληνικό χώρο, στη συγκεκριμένη περιοχή φύονται τα P. mascula ssp. russi και P. peregrina, είδη που πουθενά αλλού στην Ελλάδα δεν συνυπάρχουν. Αναφορά γίνεται στο Βοτανολόγιο του Βοτανικού Μουσείου του Πανεπιστημίου της Ζυρίχης (εκδ. 1968) σχετικά με το φυτό (Paeonia corallina – paeonia officinalis) και το ότι ευδοκιμεί στα Χορτάτα. Ο αρχαίος Έλληνας βοτανολόγος Διοσκουρίδης (1ος αι. π. Χ.) αναφέρει το ίδιο φυτό.

Παραπομπές

Χωριά της Λευκάδας
Εύα Καϊλή

Η Εύα Καϊλή (γενν. Θεσσαλονίκη, 26 Οκτωβρίου 1978) είναι Ελληνίδα ευρωβουλευτής, πρώην βουλευτής, αρχιτέκτων μηχανικός, διεθνολόγος και δημοσιογράφος.

Βιογραφία 
Γεννήθηκε το 1978 στη Θεσσαλονίκη και σπούδασε στην Αρχιτεκτονική σχολή του Αριστοτελείου Πανεπιστημίου Θεσσαλονίκης. Πραγματοποίησε μεταπτυχιακές σπουδές στο τμήμα Διεθνών και Ευρωπαϊκών Σπουδών του Πανεπιστήμιο Πειραιώς καθώς και στο εργαστήρι δημοσιογραφίας. Εργάστηκε ως δημοσιογράφος στο τηλεοπτικό κανάλι Mega Channel, παρουσιάζοντας το δελτίο ειδήσεων του Σαββατοκύριακου. 

Στις δημοτικές εκλογές του 2002 εξελέγη δημοτική σύμβουλος Θεσσαλονίκης. Στις εκλογές του 2004 έθεσε υποψηφιότητα για πρώτη φορά στην περιφέρεια Α' Θεσσαλονίκης με την υποστήριξη του ΠΑΣΟΚ καταφέρνοντας να καταλάβει εκλόγιμη θέση, την οποία εν τέλει δεν ανέλαβε λόγω της απόφασης του τότε προέδρου του ΠΑΣΟΚ, Γιώργου Παπανδρέου να κρατήσει την έδρα της Θεσσαλονίκης. Στις εκλογές του 2007 εξελέγη για πρώτη φορά βουλευτής Α΄ Θεσσαλονίκης, ενώ στις εκλογές του 2009 επανεξελέγη. Στις εκλογές του 2012 αναδείχθηκε πρώτη σε ψήφους, αλλά δεν ανέλαβε λόγω της απόφασης του τότε προέδρου του ΠΑΣΟΚ, Ευάγγελου Βενιζέλου να κρατήσει την έδρα της Θεσσαλονίκης. Την περίοδο 2013 - 2014 διετέλεσε πρόεδρος του Κέντρου Ερευνών για Θέματα Ισότητας και Ίσων Ευκαιριών του Υπουργείου Εσωτερικών.

Στις ευρωεκλογές του 2014 εξελέγη πρώτη ευρωβουλευτής με την Ελιά - Δημοκρατική Παράταξη (S&D) με 122.054 ψήφους. Σήμερα είναι η Πρόεδρος της Επιτροπής για το Μέλλον της Επιστήμης και Τεχνολογίας και του τμήματος επιστήμης και μέσων μαζικής ενημέρωσης στο Ευρωκοινοβούλιο. Ως μέλος της Επιτροπής Βιομηχανίας, Έρευνας και Ενέργειας, είναι εισηγήτρια για Blockchain, DLTs και AI για το S&D. Είναι ιδρύτρια του Future Forum, το Φόρουμ για το Μέλλον. Πρόεδρος της Αντιπροσωπείας για τις σχέσεις του Ευρωπαϊκού Κοινοβουλίου με το ΝΑΤΟ. Μέλος της Οικονομικής Επιτροπής, και μέλος της εξεταστικής επιτροπής για τη διερεύνηση καταγγελόμενων παραβιάσεων και περιπτώσεων κακοδιοίκησης κατά την εφαρμογή της νομοθεσίας της ΕΕ, σε σχέση με τη νομιμοποίηση εσόδων από παράνομες δραστηριότητες, τη φοροαποφυγή και τη φοροδιαφυγή. 

Διακρίθηκε ως Ευρωβουλευτής της Χρονιάς για την Ψηφιακή Εποχή το 2018, ενώ είναι η μόνη Ελληνίδα, που επίσης κάθε χρόνο ήταν ανάμεσα στην λίστα των 50 καλύτερων ευρωβουλευτών.

Στις ευρωεκλογές του 2019 επανεξελέγη ευρωβουλευτής με το Κίνημα Αλλαγής, λαμβάνοντας 145.650 ψήφους.

Παραπομπές

Εξωτερικοί σύνδεσμοι 
 Επίσημη ιστοσελίδα

Απόφοιτοι Αριστοτελείου Πανεπιστημίου Θεσσαλονίκης
Βουλευτές Α' Θεσσαλονίκης
Βουλευτές εκλεγμένοι με το ΠΑΣΟΚ
Ελληνίδες τηλεπαρουσιάστριες
Ευρωβουλευτές εκλεγμένοι με την Ελιά - Δημοκρατική Παράταξη
Ευρωβουλευτές εκλεγμένοι με το Κίνημα Αλλαγής
Ευρωβουλευτές της Ελλάδας εκλεγμένοι την περίοδο 2014-2019
Ευρωβουλευτές της Ελλάδας εκλεγμένοι την περίοδο 2019-2024